runetrust/blame-folketinget-dk huggingface dataset:
Ulla Tørnæs (V), 2013-02-28:
Efter nu at have siddet og lyttet meget intenst til SF's ordfører må jeg tilstå, at det står mig en anelse uklart, hvad der egentlig er SF's bud på det, vi drøfter her i dag.
Og noget af debatten har jo også handlet om regeringens netop fremlagte vækstplan – man kan sige, at det måske ikke lige handler om selve forespørgslen, og så dog alligevel.
Men en ting står lysende klart for mig efter have lyttet til SF's ordfører, og det er, at SF ikke synes, at det er en god idé at gøre sådan, som regeringen lægger op til, nemlig at spare på SU og kontanthjælp for bl.a. at sænke selskabsskatten.
Det bringer mig så til – nu forud for at vi skal i gang med forhandlinger her i Folketinget om regeringens vækstplan – at spørge, om SF synes, det er en god idé at fjerne momsfradraget for visse virksomheders brug af hotelovernatninger.
At større virksomheders omkostninger til spildevandsafledning reduceres, og at den kørselsafgift, som ellers var annonceret, droppes, er også noget, jeg kunne tænke mig at spørge SF's ordfører om, altså om man i SF synes, at det er en god idé, ligesom jeg også godt kunne tænke mig at spørge SF, om det er en god idé at genindføre boligjobordningen.
Esben Lunde Larsen (V), 2013-02-28:
Det, der får mig til at reagere, er, at ministeren taler om at tage arbejdstøjet på, og ministeren taler også hele tiden om, at vi skal have dialog.
Det, der bare er så vanskeligt, er jo at føre dialog med ministeren på landdistriktsområdet, når der ikke fremsættes ét eneste selvstændigt lovforslag af ministeren på det område i hele første samling.
Jeg tror, vi fik overført et til Landdistriktsudvalget.
Nu taler ministeren så om, hvordan Venstre endelig er kommet i arbejdstøjet, men det er da helt håbløst, at vi kan have en minister, der vil fremme landdistrikternes vilkår, og så kommer der ingen lovforslag, vi kan kommentere og debattere.
Nu er der så kommet et i den her samling, men hvor meget vækst og beskæftigelse det skaber, ved jeg ikke.
Altså, der er ingen tvivl om, at vi er glade for kystbeskyttelsen, især oppe ved den jyske vestkyst, men ligefrem at stå og flashe det i Folketingssalen som et vækstinitiativ er måske lige til den gode side.
Carsten Hansen (S), 2013-02-28:
Jeg ved ikke, hvor hr. Esben Lunde Larsen har været henne, når vi har behandlet de to lovforslag, som ligger i Landdistriktsudvalget, men det er imod bedre vidende, hvis man siger, man ikke har set, at der er de to lovforslag i Landdistriktsudvalget.
Der er en række tværgående initiativer.
Der var en udligningsordning i forhold til transportområdet, da man fordelte milliarden, hvor Venstre ikke var med, 57 mio. kr. om året i 5 år til kollektiv transport og udvikling af det i landdistrikterne.
Der kommer penge til nedrivning og til byfornyelse, der kommer penge til kystbeskyttelsen, og alt sammen er med til at understøtte rammebetingelserne og sikre, at der kommer vækst.
Det håber jeg Venstre vil være rigtig glade for.
Esben Lunde Larsen (V), 2013-02-28:
Vi er utrolig glade for initiativer, der kan skabe vækst, hvis de så giver vækst.
Det er vi da bestemt optaget af.
Jeg synes bare ikke, det klæder ministeren at stå med den attitude, at der ikke sker noget på landdistriktsområdet fra oppositionens side, for grunden til, at det er så vanskeligt at trænge igennem, er jo, at ministeren ikke kommer med noget i Landdistriktsudvalget.
Jeg kan så spørge ministeren jævnfør det samråd, vi havde i går om væksten i den offentlige sektor – det har været et mantra for ministeren og regeringen, at det var noget af det, der genererede væksten: Vil vi få mindre vækst ude i landdistrikterne, nu hvor regeringens væksttal for den offentlige sektor ikke bliver så høje, som man ellers har gået til valg på at de blev?
Carsten Hansen (S), 2013-02-28:
Det er klart, at krisen op igennem 00'erne var rigtig, rigtig hård ved vores landdistrikter.
Derfor er vi kommet med »Vækstpakke DK«, der over en bred kam med en lang række målrettede initiativer jo aflaster erhvervslivet for afgifter, herunder de kørselsafgifter, som hr. Esben Lunde Larsens regering indførte, og som jo virkelig rammer hårdt i landdistrikterne.
Derudover er der en række målrettede initiativer, men samlet set skal det mod 2020 give 150.000 arbejdspladser – jeg behøver ikke at repetere hele vækstplanen her – og de vil jo for en stor dels vedkommende også komme landdistrikterne til gode.
Skal vi helt ned i beregninger på enkeltforslag, vil jeg anbefale hr. Esben Lunde Larsen at bruge den mulighed, han har, til at stille konkrete spørgsmål til de enkelte ministre.
Thomas Danielsen (V), 2013-02-28:
Tak for det.
Jeg må indrømme, at jeg er noget forundret over, at ministeren gør sig morsom på bekostning af Venstre ved at mene, at vi har fremsat for få forslag, samtidig med at ministeren selv i første periode fik fremført et forslag og i anden sammenhæng et forslag, dvs. at ministeren er helt oppe på to nu.
Det er flot, at man så kaster med sten efter Venstre.
Ministeren skal bare være klar over, at Venstre gerne vil være med til at drøfte regeringens strategi for landdistrikterne, men vi har ikke fået den endnu.
Ministeren skal også være klar over, at vi gerne vil være med til at drøfte regeringens visioner for landdistrikterne, men vi har ikke fået dem endnu, så vi har ikke noget at diskutere ud fra.
Nu kan vi så se, at regeringen ikke engang har en vilje til bare at tage udgangspunkt i, at nye arbejdspladser skal flyttes ud i landdistrikterne.
Vi havde jo håbet, at regeringen ville fortsætte de gode takter, vi havde i vores regeringstid, med at flytte arbejdspladser ud i landet, men nu vil man ikke engang overveje det.
Carsten Hansen (S), 2013-02-28:
Jeg vil gerne kvittere for Venstres vilje til at være med til at løfte rammerne for vækstvilkårene også for vores landdistrikter, men jeg har såmænd bare sådan stille og roligt efterlyst, hvor pengene – med en nulvækst i det offentlige – til mange landdistriktsinitiativer skal komme fra ifølge Venstre, og hvad det er, Venstre vil med landdistrikterne.
Man havde politireformen osv., hvor der var mange offentlige arbejdspladser, der forsvandt fra landdistrikterne – nok den mest centralistiske reform i nyere tid.
Så ud over at kritisere, og det er jo oppositionens ret og pligt, kunne det måske også være dejligt at høre, hvad det er, Venstre vil her med hensyn til landdistrikterne, for
jeg har kun set det ene beslutningsforslag.
Jeg glæder mig rigtig, til vi kan komme i dialog med Venstre om, hvad det er, de vil, så vi ligesom har nogle fælles referencepunkter, vi måske kan finde hinanden på, så vi kan udvikle landdistrikterne.
Jeg hører altså hr. Thomas Danielsen sige, at vi er i gang med at centralisere det, Venstre har lagt ud.
Det er mig bekendt ikke rigtigt.
At vi er i gang med at lægge tinglysningen tilbage og sådan nogle ting mener jeg bestemt ikke er rigtigt.
Men jeg savner, sådan ud over hvad man engang har gjort, nogle planer fra Venstre om, hvad man gerne vil videre.
Det glæder jeg mig til at hr. Thomas Danielsen som landdistriktsordfører fremsætter for Venstre, så vi kan komme i dialog.
Der kan måske være noget, hvor vi kan finde hinanden, for Venstre sagde jo nej til udligningsordningen, man sagde nej til forbedringer af den kollektive trafik, der var man ikke med til at stemme for.
Nu håber jeg på med det nye initiativ med 400 mio. kr. til nedrivning, med 60 mio. kr. til Bornholm og 200 mio. kr. til kystbeskyttelse, at Venstre også synes, det kunne være rart at prøve at stemme for nogle af de gode forslag for landdistrikterne.
Det glæder jeg mig til, vil jeg sige til hr. Thomas Danielsen.
Anni Matthiesen (V), 2013-02-28:
Jeg vil kort og godt gerne spørge ministeren: Når man nu flytter miljøcentrene, er det så ikke en centralisering, der foretages?
Carsten Hansen (S), 2013-02-28:
Det er klart, at man på de enkelte ministerområder har gjort sig nogle overvejelser om, hvordan man kunne finansiere den boligjobordning, som den tidligere regering gennemførte, og fru Anni Matthiesen ved jo godt fra de meget gode debatter, vi har haft her i salen, at det faktisk er sådan, at det er i hovedstaden, der er blevet nedlagt allerallerflest arbejdspladser.
Men det er klart, at hver eneste arbejdsplads, der er forsvundet fra vores yderområder eller i provinsen, har gjort ondt, men det er sådan, at det er den enkelte ministers ansvar.
Men – og det er taget fra hukommelsen – ca. 85 pct. af de statslige arbejdspladser, som er blevet lukket ned, var faktisk placeret i hovedstaden, så der blev taget et vidtgående hensyn.
Anni Matthiesen (V), 2013-02-28:
Ministeren sagde det jo lige præcis: Hver eneste arbejdsplads, man flytter fra landdistrikterne, gør rigtig ondt.
Det er netop derfor, Venstre er kommet med det her beslutningsforslag.
Jeg vil gerne spørge ministeren, hvad årsagen er til, at ministeren ikke kan se, at det her faktisk kunne være en rigtig god idé, og dermed bakke op om beslutningsforslaget.
Carsten Hansen (S), 2013-02-28:
Jeg sagde før, at jeg og resten af regeringen bestemt ikke har noget imod udflytning af statslige arbejdspladser, men det skal ske på et økonomisk og forsvarligt grundlag.
Derfor opdaterer vi nu den rapport, som den tidligere regering udarbejdede i 2001, og som danner det grundlag, man fælles i Folketinget har arbejdet ud fra.
Lad os få en god diskussion, når den kommer.
Men jeg håber og tror, at fru Anni Matthiesen og Venstre er enige i, at der er behov for private produktionsarbejdspladser i Danmark, for det er gået rigtig hårdt ud over landdistrikterne.
Derfor er vi kommet med en omfattende plan, og jeg håber, der er mange af de ting, vi er kommet med, som Venstre er enig i.
Vi vil nu gerne skabe 150.000 private arbejdspladser, som også kan komme landdistrikterne til gode, for vi mistede jo så mange i de sidste 4 år under den tidligere, borgerlige regering.
Så jeg håber virkelig, at fru Anni Matthiesen og Venstre vil være med og deltage konstruktivt, og jeg håber, at vi kan få et bredt forlig om det.
Thomas Danielsen (V), 2013-02-28:
Ministeren efterlyste, hvad det er, vi vil på det her område.
Vi vil netop fortsætte de gode takter, vi havde i VK-regeringens tid, hvor vi udflyttede den digitale tinglysning, vi udflyttede SKAT, miljøcentrene m.m., som regeringen nu er i gang med at centralisere igen.
Det er netop de takter, vi vil fremme i form af det her lovforslag, og derfor kunne jeg godt tænke mig at spørge ministeren: Hvad vil regeringen helt konkret gøre for at sikre flytning af statslige arbejdspladser ud i landet, så den vækst, vi har set i København, kan smitte af på resten af landet?
Jane Heitmann (V), 2013-02-28:
Hvad angår statslige arbejdspladser, kan jeg forstå, at ministeren ønsker at samle kompetencerne.
Alligevel har ministeren valgt at flytte en lang række statslige arbejdspladser væk fra Odense.
Carsten Hansen (S), 2013-02-28:
Jeg synes ikke, at vi ændrer kurs, vil jeg sige til hr. Erling Bonnesen.
Det, som vi har gjort, er, at vi har opdateret det vidensgrundlag, som også var grundlaget for den tidligere regering.
For vi har ikke noget imod at udflytte statslige arbejdspladser, det skal bare ske på et økonomisk og fagligt forsvarligt grundlag.
Derfor gjorde jeg også det undervejs i de her to debatter om de to beslutningsforslag, der er kommet fra DF og Venstre, at jeg gav tilsagn om, at nu opdaterer vi det vidensgrundlag, og så får vi en rigtig god debat, når det vidensgrundlag kommer med udgangen af 2013.
Jeg håber, hr. Erling Bonnesen er enig i, at vi selvfølgelig skal have et fuldt forsvarligt vidensgrundlag for, hvad det er, vi gør.
Der er en række nye muligheder, bl.a. for hjemmearbejdspladser og andre ting, som vi kan tage en god diskussion om, når vi når dertil, og det håber jeg også at Venstre vil være med til.
Simon Emil Ammitzbøll (LA), 2013-02-28:
Det er bare, fordi vi beklager, at vi er kommet til at lave en fejl.
Nu blev der sagt hele vejen igennem, at de blå partier støtter det her.
Fejlen er, at det er kommet til at fremgå af betænkningen, at Liberal Alliance støtter forslaget.
Det gør vi ikke.
Vi synes, det er en dårlig idé.
Erling Bonnesen (V), 2013-02-28:
Tak for det.
Jeg synes da, at det lyder godt, når det også her bliver sagt af landdistriktsministeren, at man gerne vil det, at man analyserer det osv.
Det er jo, som det skal være.
Så er det bare, at kæden ryger af, når det kommer til konkrete handlinger og konkrete beslutninger, og når man skal trykke på knappen her i Tinget.
Det er sådan set det, vi påpeger.
Det er jo ikke udtryk for surhed; det er sådan set bare at følge op på det, vi har sagt før valget, nemlig at vi vil gøre det, når situationen er til det.
Det er den jo lige præcis i en sag som f.eks. om jordbrugskommissionerne, hvor man i forvejen siger, at der skal ske en rationalisering.
Men så er der jo ingen grund til, at det skal ende med det resultat, at man flytter 15 arbejdspladser fra resten af Danmark til København.
Det er da oplagt, når man i forvejen flytter rundt på tingene netop på et område som f.eks. jordbrugskommissionerne, at sige, at de skal placeres et sted uden for København, tæt på de aktiviteter, som det handler om.
Det er sådan set det, vi påpeger for at prøve at få en sammenhæng i det.
Så er det jo fint med statistikker og analyser, men lad os prøve at få sat handling bag ordene.
Så jeg vil opfordre til, at man en gang til overvejer sin stemmeafgivelse.
I forhold til Liberal Alliance skal jeg så bare beklage, men det fremgik af betænkningen.
Hans Christian Schmidt (V), 2013-02-28:
Vi havde sådan set slet ikke forestillet os, at vi skulle til at have en stor debat.
Men den måde, som ministeren går op på talerstolen på, kalder jo på en debat.
Det vil da kun være godt, hvis vi kan få en god debat her i formiddag, hvor vi kan begynde at tale lidt om ministerens indsats på landdistriktsområdet.
Det er jo normalt sådan, at når man ikke rigtig har lavet meget, går man da og skjuler det og lader være med sådan at komme frem.
Det, vi nu skal høre på, er, at ministeren åbenbart skulle have gjort en kæmpe indsats for landdistrikterne.
Nu taler jeg sådan om konkrete planer, for der er jo masser af kommissioner og udvalg, der har været nedsat, med forskellige kunstnere.
Det er der masser af.
Men hvad er det helt præcist, vi kan forvente, at der kommer af konkrete forslag?
Carsten Hansen (S), 2013-02-28:
Jeg tror ikke, at de her to beslutningsforslag kan bære, at vi tager sådan en generaldebat om landdistrikterne.
Men det, man kan sige, er, at Venstre jo har fremsat et enkelt beslutningsforslag om, at man skal lægge fremtidige statslige arbejdspladser ud.
Det er jo fair nok.
Der har vi så sagt, at vi gerne vil opdatere det vidensgrundlag, der ligger fra den tidligere regering, set i lyset af den teknologiske udvikling, bl.a. hjemmearbejdspladser.
Jeg tror, at vi kan blive enige om, at det er godt at være klogere på det, vi gør.
Med hensyn til konkrete initiativer vil jeg råde hr. Hans Christian Schmidt, som følger godt med i dansk politik, til at læse »Vækstplan DK«.
Altså: 400 mio. kr. ekstra til nedrivning i 2014 og 2015, 200 mio. kr. til kystbeskyttelse, 60 mio. kr. til bedre bredbånd på Bornholm, annullering af hr. Hans Christian Schmidt og hr. Lars Løkke Rasmussens kørselsafgift på lastbiler – jeg ved, at Venstre, efter at de er kommet i opposition, har været optaget af at få ændret deres eget forslag fra dengang, de var i regering – 220 mio. kr. til forøgelse af fradrag på hotelmoms, som jeg ved betyder rigtig meget for turismen udeomkring.
Derudover er der en fremrykkelse af investeringerne til Femern Bælt på 1 mia. kr. Så der er rigtig mange gode forslag i forhold til landdistrikterne.
Det kan jeg glæde hr. Hans Christian Schmidt med.
Hans Christian Schmidt (V), 2013-02-28:
Jo, men det har vi stor forståelse for.
Næh, det var ministerens kommentar om, at Venstre havde fremsat et beslutningsforslag, og at det synes man da vi skulle delagtiggøre Folketingssalen i.
Hvad angår den lange stribe af lovforslag og beslutninger, og hvad man ellers måtte komme med, som ministeren har fremlagt, så kan jeg jo slå op her og se, hvor mange lovforslag ministeren er kommet med på landdistriktsområdet, og jeg synes ikke, ministeren skal stå og hovere fra en talerstol over, at et parti i opposition fremsætter et beslutningsforslag og har det til debat hernede, når jeg tænker på, hvad ministeren selv har fremlagt.
Men jeg synes da, ministeren selv kan oplyse om, hvor mange lovforslag det er, ministeren har fremsat på landdistriktsområdet, når nu ministeren mener, det er så vigtigt, at man fremsætter en stribe forslag.
Louise Schack Elholm (V), 2013-02-28:
Derfor vil jeg stille ministeren et meget enkelt spørgsmål og håbe på, jeg får et meget klart svar: Har ministeren taget initiativ til at flytte statslige arbejdspladser ud af København til landdistrikterne, og hvilke arbejdspladser har ministeren flyttet ud til landdistrikterne?
Carsten Hansen (S), 2013-02-28:
Som jeg også sagde, da vi behandlede både B 15 og B 17, har vi været i den situation, at vi overtog en boligjobordning, hvor de statslige arbejdspladser skulle beskæres.
Der har vi forsøgt at tage rigtig meget hensyn til, at det skete mindst muligt i landdistrikterne, og de enkelte ressortministre har undervejs også taget de hensyn, så 85 pct. af de arbejdspladser, der er forsvundet, er forsvundet i København.
Men vi har ikke i den her periode, hvor vi har været i en hård økonomisk krise, flyttet nogen statslige arbejdspladser ud, mig bekendt.
I øjeblikket er det sådan, at vi overtog en økonomi med 70 mia. kr. i underskud på de offentlige finanser, og det er rigtig vigtigt at have styr på den økonomiske politik, og det har vi prioriteret rigtig højt.
Louise Schack Elholm (V), 2013-02-28:
Tak for svaret.
Så ministeren har ikke på nuværende tidspunkt flyttet statslige arbejdspladser ud af København til landdistrikterne.
Har ministeren planer om at flytte statslige arbejdspladser fra København ud til landdistrikterne, og i givet fald hvilke arbejdspladser ville ministeren så flytte ud til landdistrikterne?
Carsten Hansen (S), 2013-02-28:
Som jeg sagde i mit allerførste indlæg til hr. Erling Bonnesen i forhold til B 15 og B 17, opdaterer vi nu den rapport, som i sin tid var grundlaget, også for den tidligere regering.
Der er sket rigtig meget i forhold til den teknologiske udvikling, og jeg tror, der er masser af ting, man kan se på her.
Jeg glæder mig til, når vi får rapporten inden udgangen af 2013, at komme i dialog med Venstre, men også de øvrige partier i Folketinget, om, hvad det er, vi kan gøre.
Så nu skaffer vi altså vidensgrundlaget, og lad os så diskutere, hvad vi kan gøre ved det.
Karina Adsbøl (DF), 2013-02-28:
Jeg skal lige høre ministeren, om han kan bekræfte, at den landdistriktskommission, han ville nedsætte, før han blev valgt, blev skudt til hjørnespark, og at ministeren i stedet for nedsatte en visionsgruppe af kendisser, der blot skulle skabe offentlig debat og ikke skulle ende ud i politiske initiativer.
Kan ministeren bekræfte det?
Og kan ministeren også bekræfte, at han nu i stedet for har nedsat en bypolitisk tænketank?
Carsten Hansen (S), 2013-02-28:
Altså, jeg kan bekræfte, at de halvanden mand, der sad ovre i Indenrigsministeriet og havde med landdistriktspolitik at gøre, blev overflyttet til mit ministerium, da vi jo oprettede et landdistriktsministerium i regeringen.
Og det har jeg i hvert fald lyttet mig til at man har kvitteret for ude i landdistrikterne: at der er nogle, der tager deres udfordringer alvorligt, at der er et sted, hvor man kan koordinere, og hvor man kan bringe ønskerne fra landdistrikterne ind i regeringen for at få diskuteret udfordringerne.
Det er »Vækstplan DK« jo også et udtryk for.
Her prioriterer vi jo nu en lang række midler for at forbedre rammevilkårene i landdistrikterne, samtidig med at vi satser på private produktionsjob.
I forhold til en ny tænketank ved jeg ikke, hvad fru Karina Adsbøl tænker på, men det hører jeg gerne nærmere om i næste spørgsmål.
Til det sidste først: Jeg tror altid, det er vigtigt, at vi som ministre og folketingsmedlemmer, og hvad vi ellers er, lytter til folk, der har gode ideer, men også, at vi får bredt debatterne ud.
Den tænketank, jeg tror fru Karina Adsbøl hentyder til, er om bypolitik, hvor jeg gerne vil bede nogle eksperter, nogle debattører og andre om at give input til, hvordan vores byer kommer til at se ud i 2025.
Jeg kan ikke rigtig se, hvad det har med landdistrikterne at gøre, men nu tror jeg, at jeg har redegjort for det, hvis det altså er det, fru Karina Adsbøl mener.
Med hensyn til en kommission, som S og SF spillede ud med før valget, vil jeg godt sige, at alternativet til det blev, at man faktisk oprettede et landdistriktsministerium.
Det mener vi er langt, langt stærkere end at have en kommission lige på det her område.
Så det er det, der er grunden til det.
Karina Adsbøl (DF), 2013-02-28:
Jeg får jo ikke noget svar, så jeg gentager mit spørgsmål: Kan ministeren bekræfte, at den landdistriktskommission, ministeren ville nedsætte, før han blev minister inden valget, er blevet skudt til hjørnespark, og at ministeren i stedet for nedsatte en visionsgruppe af kendisser, der blot skulle skabe offentlig debat?
Det er et klart spørgsmål, der kan besvares med ja eller nej.
Og kan ministeren bekræfte, at han nu har nedsat en bypolitisk tænketank i ministeriet?
Carsten Hansen (S), 2013-02-28:
Jeg ved ikke rigtig, hvad det er, fru Jane Heitmann tænker på; det er svært for mig sådan at tyde.
Så derfor har vi taget vidtgående hensyn, og de allerfleste arbejdspladser, som forsvandt i forbindelse med finansieringen af den, forsvandt i hovedstaden; som jeg sagde før til fru Anni Matthiesen, var det 85 pct.
Men det er klart, at det er på de enkelte ressortområder, man skal spørge den enkelte minister, hvilke overvejelser der har ligget i forhold til det, der er gjort, når de har centraliseret og samlet kompetencer.
Nu er det sådan, at der jo allerede i dag er sættemøde om den store pakke »Vækstplan DK«, og der ved jeg at De Konservative er med.
Der kan man jo gøre sin indflydelse gældende.
Og så skal vi udmønte det rundtomkring i ministerierne, og der ser jeg frem til, at vi også her kan være fælles om udmøntningen i form af de mange, mange gode initiativer, som ligger i »Vækstplan DK«, hvor der jo også er mange afgifter, som betyder meget for virksomhederne, der bliver lempet.
F.eks. fjerner vi den kørselsafgift, fru Mai Henriksens parti indførte under den borgerlige regering.
Og så lad os diskutere de to gange 200 mio. kr. oven i de 75 mio. kr., vi har prioriteret, så vi i de næste 2 år snakker om 550 mio. kr. til mindre landsbyer og byer, som man kan bruge på at rive huse ned og byforny osv.
Jeg håber, at fru Mai Henriksen også vil glæde sig over det, når vi skal diskutere det.
Mai Henriksen (KF), 2013-02-28:
I virkeligheden er det jo en rigtig interessant diskussion, for som jeg husker det sidste beslutningsforslag, vi havde, nemlig beslutningsforslaget om de statslige arbejdspladser, husker jeg en ordveksling mellem ministeren og mig selv, hvor jeg jo netop sagde til ministeren: Tag dog og indbyd os til en diskussion om eventuelt at tage nogle fælles initiativer.
Så kan jeg igen høre ministeren stå og sige: Hvorfor kommer man ikke på banen?
Hvorfor vil man ikke spille ind?
Nu siger jeg det igen, sådan at alle i det ganske danske land kan forstå det: Vi vil rigtig gerne spille med; vi venter på en invitation.
Og så kan jeg jo bare spørge: Hvornår kommer den invitation, som ministeren jo i sidste debat lovede var på bordet og snart ville komme?
Jane Heitmann (V), 2013-02-28:
Altså, jeg bliver nødt til at sige, at det svar her jo simpelt hen er symptomatisk for den røde regering: Man spørger i øst, og man får et svar i vest.
Jeg gentager gerne mit spørgsmål, hvis ministeren ikke har forstået det, og jeg vil også gerne stille det skriftligt, for så kan ministeren bare sige fra talerstolen, at han ikke helt forstår, hvad det er, jeg spørger om.
Men det, jeg sådan set spurgte om, var, om ministeren ønskede at samle kompetencerne – det var ministerens egne ord i forbindelse med de statslige arbejdspladser – og jeg kan jo så konstatere, at man har valgt at flytte en lang række statslige arbejdspladser væk fra Odense.
Så nu gentager jeg bare mit spørgsmål fra før: Hvad er det for kompetencer, man helt konkret mangler i Odense?